En storm af klager over chokoladejulekalendere har fået Toms til at undskylde.

Toms' Facebook-side har nok aldrig været mere populær.

"En del har desværre oplevet fejl eller mangler i Toms' julekalender, og det beklager vi meget. Det er ikke i orden." Citat fra Toms på virksomhedens Facebook-side

Det er dog ikke rosende ord, der vælter ind på siden.

Derimod har der flere sure kunder, der brokker sig over årets chokoladejulekalender.

I år har Toms nemlig valgt at skifte to traditionelle chokoladestykker ud med to ikke-spiselige overraskelser i kalenderen, men det skulle Toms aldrig have gjort.

Sure og utilfredse kunder

"Jeg må nok sige, jeg havde en mega sur mand, der havde håbet på chokolade og i stedet for fik et skildpadde-klistermærke. Som han sagde: 'Den kan jeg sgu da ikke æde'. Det måtte jeg nu give ham ret i. Syntes ikke, det er i orden at lave om på julekalenderen, da det er det lækre chokolade, man gerne vil have," skriver Ditte B Meller på Facebook.

Bag to af lågerne - nummer 7 og 14 - kunne kunderne i stedet finde henholdsvis et klistermærke og en skærmklud til en mobiltelefon.

Og klagerne fortsætter.

"Kære Toms. Jeg skal høre, hvordan jeg for anden gang i december måned skal forklare min søn, at han skal blive glad for en "screen cleaner" med et billede af en stor lækker Toms skildpadde på i sin chokoladekalender? Hvad fanden har I tænkt på?," skriver Mads Laumann.

En anden kunde skriver:

"Jeg skal i hvert fald ikke lægge ryg til, at min søn bliver ked af det igen næste år. Det er bare for ringe at snyde børn på den måde Toms. I skulle skamme jer, men det kan man vel knapt nok finde ud af i markedsføringsafdelingen hos jer. Men det finder I nok ud af næste år, når der kommer en Toms-kalender på gaden. Jeg lader den i hvert fald ligge, og håber alle husker, hvordan ungerne blev snydt i år, og også de lader den ligge," skriver Carsten Svensson.

Officiel undskyldning fra Toms

Stormen af klager har nu fået Toms til at lægge sig fladt ned og udsende en officiel undskyldning på både virksomhedens hjemmeside samt Facebook-side.



"En del har desværre oplevet fejl eller mangler i Toms' julekalender, og det beklager vi meget. Det er ikke i orden. Baseret på en forbrugerfeedback fra tidligere i år valgte vi at erstatte indholdet i to låger med overraskelser. Det viser sig, at mange alligevel foretrækker kalendere kun med chokolade og slik, så det laver vi om på til næste år. Vores nytårsforsæt er klart: ’En fejlfri julekalender’," lyder det på virksomhedens Facebook-side.

Det forlyder, at forbrugerfeedbacken skulle være med til gøre den attraktiv for hele familien og dermed forbedre julekalenderen, men udover de nye overraskelser har Toms også haft andre problemer.

"Vi er blevet opmærksomme på, at enkelte forbrugere oplever enkelte tomme låger i Toms julekalender. Det er vi meget kede af. I begyndelsen troede vi, det var en fejl, men julekalenderen er blevet undersøgt på kryds og tværs, og det viser sig, at under transporten er enkelte kalenderes indhold faldet ned i andre låger," står der på hjemmesiden.

Flere har klaget

"Vi arbejder også på højtryk for at svare på alle mails og henvendelser, men fordi rigtig mange har skrevet, kan der gå noget tid, før man modtager svar. Men alle får svar!

Vi håber, I bærer over med os. Med ønsket om en glædelig jul og et godt nytår, Toms," lyder det på Facebook.

Flere kunder har allerede indsendt deres klager, men heller ikke her kan alle blive tilfredse.

"Til de af jer der har reklameret kalenderen: Hvordan er I blevet kompenseret for manglerne? Jeg har købt tre kalendere. En til hvert af børnene og en til deres fætter, der bor i Aalborg. Der er mangler i alle tre kalendere, og det skyldes ikke, at indholdet er rystet ned i en anden låge. Vi har fået tilsendt en pose Julemænd til de tre børn til deling (ni stk. i alt).

Men skulle vi selv kompensere for fætteren i Aalborg, er det en køretur på 100 km frem og tilbage. Jeg synes, at Toms' kompensation er for fesen. Havde det betydet noget at sende en lille hilsen til fætteren i Aalborg, som også er nævnt i reklamationen? 'Janni' i Toms' 'manglende kvalitetsafdeling' synes selv, at Toms-koncernen har leveret en super fin service, da jeg stillede det spørgsmål," lyder det fra Lars Holland Sørensen.

"Tag jer dog sammen"

Men der er dog også ligefrem nogle, der er pinligt berørte over hele affæren.

"Der godt nok mange forkælede børn (og smålige voksne) derude," skriver Frantz Danum.

En anden skriver:

"Og jeg er stadig en af de mennesker, der ikke tuder over 20 gram chokolade.. Tag jer lige sammen Facebook," skriver Daniel Emil Rostgaard Sørensen.

Men Daniel Emil Rostgaard Sørensen får hurtigt svar på tiltale.

"Hvem tuder, Daniel? Når børnene i en slikjulekalender med et styk slik om dagen forventer at finde et stykke slik og i stedet finder en skærmrenseserviet med en advarsel om, at den kan være farlig for børn, så er der god grund til at sige, at det bare ikke er godt nok. Selv kendte jeg ikke til alt postyret, da jeg skrev til Toms og spurgte, om det virkeligt kunne være rigtigt — men de svarede pænt, at det var mine børns forventninger til kalenderen, den var gal med," skriver Søren Olin.